dėl 2011 m. lapkričio 16 d. Europos Parlamento ir Tarybos reglamento (ES) Nr. 1214/2011 dėl profesionalaus tarpvalstybinio grynųjų eurų vežimo kelių transportu iš vienos euro zonos valstybės narės į kitą įgyvendinimo pagal to reglamento 26 straipsnį

Reglamentas (ES) Nr. 1214/2011 taikomas grynųjų eurų vežimui keliais, nes tai įprasčiausias (arba vienintelis) grynųjų pinigų vežimo pasienio regionuose būdas ir vienintelis būdas, kuriam, kaip nustatyta, reikia parengti bendrų tarpvalstybinio grynųjų pinigų vežimo taisyklių rinkinį. Vežimui oru ir jūra reglamentas netaikomas. Taigi Reglamentas (ES) Nr. 1214/2011 de facto taikomas tik tarpvalstybiniam vežimui iš vienos dalyvaujančiosios valstybės narės, kurios sausumos siena ribojasi su kita dalyvaujančiąja valstybe nare, į kitą dalyvaujančiąją valstybę narę, kurios sausumos siena ribojasi su kita dalyvaujančiąja valstybe nare. Tarpvalstybinio vežimo srityje tarpvalstybinis aspektas gali atsirasti, kai yra vienas ar keli iš šių trijų veiksnių: grynųjų pinigų vežimo įmonės kilmės valstybė narė, priimančioji valstybė narė (nesanti kilmės valstybe nare), kurioje grynųjų pinigų vežimo įmonė teikia vežimo paslaugas, ir (arba) tranzito valstybė narė, per kurią transporto priemonė važiuoja į priimančiąją valstybę narę arba grįžta į kilmės valstybę narę.

Nemanyta, kad būtų įmanoma visiškai suderinti grynųjų pinigų vežimą dalyvaujančiosiose valstybėse narėse, be to, nelaikyta tinkama sistema, pagal kurią vienoje valstybėje narėje suteiktas leidimas galiotų visose valstybėse narėse (tarpusavio pripažinimas). Todėl Reglamente (ES) Nr. 1214/2011 pateiktas bendrų taisyklių, galiojančių visose valstybėse narėse, rinkinys, nedarant poveikio nacionalinių taisyklių taikymui tam tikriems reglamente aiškiai nurodytiems aspektams. Tai nėra visiškas suderinimas, nes bendros taisyklės taikomos tik tarpvalstybiniam vežimui.

Įvedus eurą gerokai padidėjo tarpvalstybinio grynųjų pinigų vežimo kelių transportu iš vienos euro zonos valstybės narės į kitą poreikis. Euro zonoje bankai, mažmenininkai ir kiti profesionalūs grynųjų pinigų tvarkytojai turėtų turėti galimybę sudaryti sutartis su grynųjų pinigų vežimo įmonėmis, kurios siūlo geriausią kainą ir (arba) paslaugą, ir pasinaudoti artimiausio nacionalinio centrinio banko padalinio arba grynųjų pinigų vežimo centro grynųjų pinigų paslaugomis, net jeigu šie yra kitoje valstybėje narėje. Be to, valstybės narės, kurių valiuta yra euro (toliau – dalyvaujančiosios valstybės narės), yra susitarusios arba gali pageidauti susitarti dėl euro banknotų ir monetų spausdinimo ar kalimo užsienyje. Pasienio zonose įsikūrę mažmenininkai ir bankai gali pageidauti atsargas gauti iš arčiausiai jų esančio grynųjų pinigų centro, o šis gali nebūtinai būti toje pačioje valstybėje narėje. Pats bendros valiutos principas reiškia, kad grynieji pinigai turėtų būti laisvai pervežami iš vienos dalyvaujančiosios valstybės narės į kitą.

2012 m. lapkričio 30 d. įsigaliojo 2011 m. lapkričio 16 d. Europos Parlamento ir Tarybos reglamentas (ES) Nr. 1214/2011 dėl profesionalaus tarpvalstybinio grynųjų eurų vežimo kelių transportu iš vienos euro zonos valstybės narės į kitą. Reglamento (ES) Nr. 1214/2011 26 straipsnyje reikalaujama, kad ne vėliau kaip 2016 m. gruodžio 1 d., o vėliau – kartą per penkerius metus Komisija Europos Parlamentui ir Tarybai pateiktų šio reglamento įgyvendinimo ataskaitą. Ataskaitoje visų pirma turi būti nagrinėjama galimybė nustatyti bendrus grynųjų pinigų vežimo įmonių apsaugos darbuotojų mokymo, kad jie galėtų nešiotis ginklą, reikalavimus ir galimybė keisti to reglamento 24 straipsnį atsižvelgiant į Direktyvą 96/71/EB, taip pat turi būti deramai atsižvelgiama į technologijų pažangą tobulinant pažangiąją banknotų neutralizavimo sistemą (IBNS), ištiriama galima Sąjungos grynųjų pinigų vežimo licencijos suteikimo grupei nauda ir įvertinama, ar reikia atitinkamai peržiūrėti Reglamentą (ES) Nr. 1214/2011.

dėl 2011 m. lapkričio 16 d. Europos Parlamento ir Tarybos reglamento (ES) Nr. 1214/2011 dėl profesionalaus tarpvalstybinio grynųjų eurų vežimo kelių transportu iš vienos euro zonos valstybės narės į kitą įgyvendinimo pagal to reglamento 26 straipsnį

Grynųjų pinigų vežimo darbuotojai, pagal Reglamentą (ES) Nr. 1214/2011 teikiantys tarpvalstybinio grynųjų pinigų vežimo paslaugas, turi teisę į atitinkamą minimalią priimančiųjų valstybių narių darbo užmokesčio normą Reglamente (ES) Nr. 1214/2011 nustatytomis sąlygomis.

2.2.2.Tarpvalstybinis grynųjų eurų vežimas

Tarpvalstybine grynųjų pinigų vežimo licencija, laikantis Reglamente (ES) Nr. 1214/2011 nustatytų ribų, suteikiama teisė iš vienos valstybės į kitą kelių transportu vežti euro banknotus ir monetas, tai turi būti atliekama dieną ir tik tada, kai didžioji dalis paėmimo arba pristatymo vietų yra priimančiojoje valstybėje narėje, o grynųjų eurų vertė sudaro bent 80 proc. bendros transporto priemone vežamų grynųjų pinigų vertės. Reikėtų atkreipti dėmesį, jog aiškiai nustatyta, kad tam tikroms vežimo sąlygoms reglamentas netaikomas, nepaisant to, kad tos sąlygos patenka į tarpvalstybinio grynųjų eurų vežimo kelių transportu apibrėžties sritį, pavyzdžiui, vežimas iš punkto į punktą, kai vežama iš vieno nacionalinio centrinio banko į kitą arba iš banknotų spausdinimo įmonių ir (arba) monetų kalyklų į atitinkamus centrinius bankus.

2.2.3.Taikomos vežimo sąlygos

Reglamente (ES) Nr. 1214/2011 nustatytos penkių rūšių euro banknotų vežimo ir dviejų rūšių euro monetų vežimo sąlygos, ir kiekvienu atveju apibrėžti taikomi reikalavimai, pavyzdžiui, tai, kad transporto priemonė turi būti šarvuota, tai, kad turi būti taikomos pažangiosios banknotų neutralizavimo sistemos, arba tai, kad turi būti grynųjų pinigų vežimo apsaugos darbuotojai. Dalyvaujančiosios valstybės narės nusprendžia, kurias vežimo sąlygas taikyti savo teritorijoje.

2.2.4.Pažangiųjų banknotų neutralizavimo sistemų funkcija ir neutralizuotų banknotų išėmimas iš apyvartos

Reglamentu (ES) Nr. 1214/2011 siekiama supaprastinti pažangiųjų banknotų neutralizavimo sistemų taikymą, nes tikimasi, kad, taikant pažangiąsias banknotų neutralizavimo sistemas, padidės grynųjų pinigų vežimo apsaugos darbuotojų ir visos visuomenės saugumas vežant grynuosius pinigus. Pagal Reglamentą (ES) Nr. 1214/2011 grynųjų pinigų vežimo įmonės neutralizuotus banknotus privalo pašalinti iš apyvartos ir taip užtikrinti, kad tokie banknotai nebebūtų naudojami mokėjimo operacijoms.

2.2.5.Priimančiosios šalies taikomos vežimo taisyklės: nacionalinės policijos pajėgos, viešojo saugumo taisyklės ir šaunamųjų ginklų nešiojimas

Grynųjų pinigų vežimo aspektai, kuriems netaikomos bendros Reglamento (ES) Nr. 1214/2011 taisyklės, reglamentuojami nacionalinėje teisėje, taikant bendrąsias Sutarties normas (pvz., nediskriminavimo principą), ir iš vienos valstybės narės į kitą grynuosius pinigus vežančios įmonės priimančiojoje valstybėje privalo laikytis tų nacionalinių taisyklių. Tokios nacionalinės taisyklės yra susijusios su policijos pajėgų funkcija (pvz., išankstinis įspėjimas, palyda ar sekimas nuotoliniu būdu), taip pat tai yra grynųjų pinigų pristatymo arba paėmimo punktų saugumo taisyklės ir šaunamųjų ginklų taisyklės.

2.3.Pranešimo ir informavimo pareigos

Reglamente (ES) Nr. 1214/2011 nustatyta keletas grynųjų pinigų vežimo licencijos turėtojų, dalyvaujančiųjų valstybių narių ir Komisijos su informacijos pranešimu susijusių pareigų.

Licencijų turėtojai dalyvaujančiajai valstybei narei privalo pranešti apie tai, kad ketina pradėti teikti tarpvalstybinio vežimo paslaugas. Dalyvaujančiosios valstybės narės privalo pranešti viena kitai apie tarpvalstybinę veiklą, apie kurią, veikdamos pagal Reglamentą (ES) Nr. 1214/2011, pranešė grynųjų pinigų vežimo įmonės. Komisija svetainėje „Europa“ skelbia visą informaciją apie dalyvaujančiųjų valstybių narių patvirtintas pažangiąsias banknotų neutralizavimo sistemas, nacionalines taisykles dėl policijos pajėgų funkcijos, vietų, į kurias pristatomi arba iš kurių paimami grynieji pinigai, saugumą, nacionalinius grynųjų pinigų vežimo srities darbuotojų mokymo reikalavimus, licencijas išduodančios nacionalinės institucijos ir priimančiosios administravimo institucijos, kuriai turi būti pranešama, kad pradedamos vykdyti tarpvalstybinio vežimo operacijos, duomenis. Galiausiai, Europos Sąjungos oficialiajame leidinyje Komisija skelbia dalyvaujančiųjų valstybių pasirinktas taikomas vežimo sąlygas.

2.4.Reikalavimų laikymosi patikrinimai, sankcijos ir ypatingos saugumo priemonės

Siekdamos užtikrinti aukšto lygio saugumą iš vienos valstybės į kitą vežant grynuosius pinigus, dalyvaujančiosios valstybės narės gali tikrinti, ar grynųjų pinigų vežimo įmonės, jų teritorijoje veikiančios pagal Reglamentą (ES) Nr. 1214/2011, laikosi reikalavimų. Nustačius, kad reikalavimų nesilaikoma, Reglamento (ES) Nr. 1214/2011 22 straipsnyje nustatytomis sąlygomis gali būti taikomos sankcijos. Galiausiai, staiga kilus problemų, darančių svarbią įtaką grynųjų pinigų vežimo operacijų saugumui, kompetentingos institucijos gali nuspręsti taikyti laikinas saugumo priemones.

3.Reglamento (ES) Nr. 1214/2011 ir 2016 m. ataskaitos rekomendacijų įgyvendinimas

3.1.Prašymo išduoti tarpvalstybinio grynųjų pinigų vežimo licenciją teikimas ir licencijos išdavimas

3.1.1.Prašymo išduoti tarpvalstybinio grynųjų pinigų vežimo licenciją teikimas ir licencijos išdavimas

Atsižvelgiant į 2016 m. ataskaitos išvadas, atrodo, kad administracinė licencijų išdavimo procedūra vykdoma sklandžiai. Apskritai grynųjų pinigų vežimo įmonės nepranešė apie konkrečias problemas dėl dokumentų ir duomenų, kurių reikia teikiant prašymą, teikimo. Be to, valstybių narių valdžios institucijoms nekilo konkrečių problemų dėl tarpvalstybinio grynųjų pinigų vežimo licencijų išdavimo. Visi grynųjų pinigų vežimo įmonių, kurios pateikė atsakymus, prašymai išduoti licencijas buvo patenkinti, nebuvo nė vieno su registracija IMI susijusio incidento, kurį vertėtų paminėti.

Absoliuti dauguma dalyvaujančiųjų valstybių narių valdžios institucijų ir dauguma licencijų turėtojų mano, kad tarpvalstybinio grynųjų pinigų vežimo licencijos penkerių metų galiojimo laikotarpis yra tinkamas, ir nemano, kad jos galiojimą reikia pratęsti. Viena valstybė narė ir 4 iš 11 grynųjų pinigų vežimo įmonių, atsakiusių į šios apklausos klausimus, mano, kad dešimties metų grynųjų pinigų vežimo licencijos galiojimo trukmė būtų tinkamesnė.

Apskritai dauguma atsakymus pateikusių suinteresuotųjų šalių nemano, kad būtų naudinga grynųjų pinigų vežimo licencijas išduoti grupei. Kaip per konsultacijas nurodė valstybės narės, tokia galimybė reikštų licencijų išdavimą įmonėms, veikiančioms skirtingose valstybėse narėse, nežinant, ar laikomasi tų valstybių narių taisyklių. Kitas sudėtingas konsultacijų metu minėtų grupinių licencijų aspektas, į kurį reikia atkreipti dėmesį, yra susijęs su sankcijomis už pažeidimus: jei licencija būtų atimta iš vienos iš grupės įmonių, kaip tai paveiktų kitų grupės įmonių licencijas? Kaip teigia viena atsakymus pateikusi valstybė narė, tam tikromis sąlygomis galėtų būti tinkamesnė supaprastinta procedūra, taikoma tos pačios grupės įmonėms. Nors ir pripažindamos, kad dėl skirtingų nacionalinių teisės aktų grupines licencijas įgyvendinti būtų sudėtinga, 4 iš 11 atsakymus pateikusių grynųjų pinigų vežimo įmonių mano, jog dėl tokių grupinių licencijų joms būtų lengviau vykdyti veiklą. Apskritai Komisija supranta, kad, jeigu būtų išduodamos tokios licencijos, nebūtų galimybės vykdyti grynųjų pinigų vežimo įmonių priežiūros ir kontrolės, be to, būtų sudėtinga tikrinti įdiegtas priemones. Todėl Komisija nemano, kad būtų įmanoma artimoje ateityje grynųjų pinigų vežimo licencijas išduoti grupei.